Coordenadas: 22°53′21″S 43°44′44″O﻿ / ﻿-22.88917, -43.74556

A **Casa da Moeda do Brasil** (CMB) é unha empresa brasileira de titularidade estatal, dependente do Ministerio de Finanazas, responsable da cuñaxe de moeda e da impresión de billetes de curso legal nese país.

Historia
--------

A lei do 19 de decembro de 1695 prohibía que as moedas de ouro da metrópole circulasen en calquera lugar das capitanías do Brasil, e os infractores desta lei estaban suxeitos a aprehensión das moedas e a penas de tres a cinco anos en Angola. Neste contexto, xa o 8 de marzo de 1694, os administradores coloniais portugueses en Salvador, Baía, estableceron a Casa da Moeda do Brasil, para a fabricación de moedas co ouro proveniente das extraccións mineiras. Ese mesmo ano emitíronse as primeiras moedas Brasileiras, con valores de 1.000, 2.000 e 4.000 reis en ouro, e tamén 20, 40, 80, 160, 320 e 640 reis en prata.

O primeiro mestre de ceca foi José Berlinque, nomeado o 6 de maio do mesmo ano e logo substituído por Domingos Ferreira de Azambuja, ourive natural de Baía.

O 1698, a Casa da Moeda foi trasladada a Río de Xaneiro, á *Junta de Comércio*, no actual arsenal militar, e cuñáronse as primeiras moedas nesa cidade. En 1700 trasladáronse novamente as instalacións da ceca brasileira, esta vez a Recife, cidade que volveu así a fabricar moedas metálicas cincuenta e cinco anos despois da emisión alí das súas primeiras moedas, durante o período de dominación neerlandesa do Brasil. En 1702 pechouse a instalación de Recife, na rúa que posteriormente se chamou Rúa da Moeda, e a Casa da Moeda retornou novamente a Río de Xaneiro.

Alén da cuñaxe e a impresión das moedas e os billetes circulantes no país, a Casa da Moeda do Brasil tamén produce moedas conmemorativas, medallas, fichas comerciais, selos postais e documentos que precisen mecanismos de protección contra a falsificación, como é o caso dos pasaportes do país. En 1843, utilizando técnicas de *intaglio*, a CMB imprimiu o primeiro selo de correos de América e o terceiro do mundo, coñecido como *Olho de Boi*.

Edificio da **Casa da Moeda do Brasil** entre 1868 e 1984
O edificio que foi sede da Casa da Moeda do Brasil en Río de Xaneiro entre 1868 e 1984 é a actual sede do Arquivo Nacional. O crecemento da economía brasileira durante os anos seguintes xerou a necesidade de expansión da empresa, o que deu lugar á construción dun novo complexo industrial no distrito de Santa Cruz, na zona oeste de Río de Xaneiro, que ocupa 120.000 metros cadrados, inaugurado en 1984.

A factoría está dotada das máis modernas tecnoloxías de produción, o que fai que produza moedas e billetes non só para o Brasil, senón tamén para outros estados americanos e tamén africanos, como a Arxentina, Paraguai, o Uruguai, Venezuela, Costa Rica e Angola.

Billete de 100 reais de 1994 correspondente ao programa *Plano Real*.
En 1994, a CMB tivo un papel activo no proxecto económico-monetario coñecido como *Plano Real*, e produciu nun curto espazo de tempo todo o novo padrón monetario brasileiro. A partir de 2008, a compañía sufriu un forte proceso de modernización marcado pola actualización das súas liñas de produción de billetes, o que permitiu o lanzamento da segunda familia de billetes con valor facial en reais, máis sofisticada e segura.

En outubro de 2019, a Casa da Moeda do Brasil foi incluída no programa de privatizacións promovidio polo presidente brasileiro Jair Bolsonaro, que abrangue 57 entidades ata o momento de carácter público.

Museo da Casa da Moeda do Brasil
--------------------------------

Desde o 9 de marzo de 2018 está aberto o Museo da Casa da Moeda do Brasil, logo de 30 anos de clausura e dunha importante remodelación.

No seu primeiro andar instalouse unha tenda destinada ao colecionismo numismático, así como exposicións temporais e tres mostras permanentes: a dos fondos históricos da CMB, a exposición "Do Réis ao Real" (sobre a historia do diñeiro brasileiro) e a mostra "Nota Real" (sobre os elementos de seguridade dos billetes da segunda familia do real).

O edificio do Museo da Casa da Moeda do Brasil, sito no número 26 da Praza da República, é un palacio con trazos neoclásicos de inicios do século XX, cunha fachada marcada pola estética do período de transición entre a arquitectura colonial e a neoclásica. Anteriormente acolleu a primeira institución de investigación do país, a *Casa de História Natural*, e nel o rei Xoán VI instituíu o primeiro museo do Brasil, o *Museu Real*, o 6 de xuño de 1818.

Galería de produtos da CMB
--------------------------

* Moeda de 200 reis de 1871. Moeda de 200 reis de 1871.
* Moeda dun real de 2004.Moeda dun real de 2004.
* Selo postal de 1947Selo postal de 1947
* Medalla cuñada na CMB.Medalla cuñada na CMB.
* Antigo billete de 5000 cruzados.Antigo billete de 5000 cruzados.
* Serie de novos billetes brasileiros.Serie de novos billetes brasileiros.
* Pasaporte do Brasil.Pasaporte do Brasil.

Notas
-----

1. ↑  "Organograma. Casa da Moeda do Brasil.
2. ↑  "Sobre a CMB". *Casa da Moeda do Brasil*.
3. ↑  "Estatuto Social da Casa da Moeda do Brasil (CMB)". *Presidência da República*.
4. 1 2 3  "Trajetória da CMB". *Casa da Moeda do Brasil*.
5. 1 2 3 4  "História da CMB". *Casa da Moeda do Brasil*.
6. ↑  "Criação da Casa da Moeda (1694)". *Jornal Toque*. 15 de marzo de 2016.
7. ↑  "Catálogo comercial". *Casa da Moeda do Brasil*.
8. ↑  "O que faz a Casa da Moeda?". En *Superinteresante*. 24 de xaneiro de 2018.
9. ↑  "Produtos e Serviços: Meios de Pagamento". Casa *da Moeda do Brasil*.
10. ↑  "Bolsonaro firma decreto para privatizar la Casa de Moneda de Brasil". En *Telesurtv. net*. 15 de outubro de 2019.
11. ↑  "Casa da Moeda é incluída em programa de privatizações do governo". *O Globo*. 15 de outubro de 2019.
12. 1 2  "Museu Casa da Moeda do Brasil Arquivado 20 de febreiro de 2020 en Wayback Machine.". *Casa da Moeda do Brasil*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Casa da Moeda do Brasil*** |

### Outros artigos

* Casa de moeda
* Cuñaxe
* Real brasileiro

### Bibliografía

* Baptista Gonçalves, C. (1984). *Casa da Moeda do Brasil: 290 anos de História, 1694/1984*. Casa da Moeda do Brasil.

### Ligazóns externas

* Sitio web da Casa de Moeda do Brasil
* Clube da Medalha do Brasil Arquivado 18 de setembro de 2020 en Wayback Machine.
* Casa da Moeda mostra como fabrica dinheiro. En *UOL Econmia*

|  |  |
| --- | --- |
| Control de autoridades | 
* Wd: Q5047900
* WorldCat
* VIAF: 136048319
* LCCN: n81024744

 |